《雪晴过海上，适海市见之罘下，自亭午至晡，快睹有述，时十月十日》
清代·赵执信

今晨雪乍晴，寒日升扶桑。出门邀河伯，东向同茫洋。

昨日之罘山，紫翠点水如鸳鸯。未到二三里，见人欲飞翔。

坐来忽复不相识，回峰叠嶂皆摧藏。赫然烟霭中，城郭连帆樯。

疑是秦楼船，归来阅千霜。又疑瑶宫与贝阙，神山倒影沧流长。

飞仙骖虎豹，晃漾凌波光。招招不得语，目极天苍黄。

同游竞指是海市，对之使我神扬扬。岁序闭冰雪，鱼龙走颠僵。

非时出瑰丽，此遇超寻常。当年苏夫子，雄词自炫惊海王。

惭予本凡才，未敢纵笔相颉颃。不请亦得睹，失喜欲发狂。

巨川细流两无拒，信知大海真难量。准拟还家诧乡党，讵肯此地辞杯觞。

天穷人厄总莫问，微尘大地俱荒唐。客散境变灭，半山还夕阳。

醉归却听暮潮上，浩浩天风吹面凉。

作者简介：赵执信[shēn]（1662～1744）清代诗人、诗论家、书法家。字伸符，号秋谷，晚号饴山老人、知如老人。山东省淄博市博山人。十四岁中秀才，十七岁中举人，十八岁中进士，后任右春坊右赞善兼翰林院检讨。二十八岁因佟皇后丧葬期间观看洪升所作《长生殿》戏剧，被劾革职。此后五十年间，终身不仕，徜徉林壑。赵执信为王士祯甥婿，然论诗与其异趣，强调“文意为主，言语为役”。所作诗文深沉峭拔，亦不乏反映民生疾苦的篇目。